text: Grænsetoldere skal have mere magt 
  04 august 2011 kl. 06.18
  Dansk Folkepartis forslag om at øge toldernes beføjelser ved grænsen kan tilsyneladende blive til virkelighed.
  Regeringspartierne har reageret positivt, og i oppositionen sparker DF også en åben dør ind.
  Både S og SF er med på idéen. 
  - Det er rigtigt, at der er problemer i dag med, at kompetencesnittet mellem politi og toldere kan betyde, at forbrydere smutter igennem nettet. Derfor er det rigtigt at udvide toldernes kompetencer, siger skatteordfører for Socialdemokraterne, Nick Hækkerup. 
  Han peger på, at tolderne i dag har de mest vidtgående kompetencer omkring eksempelvis smugleri af ting, mens politiet har videre beføjelser, når det handler om mennesker. 
  Det betyder, at toldere kan komme ud for at opdage kriminalitet uden at kunne gøre noget, hvis der ikke er en politibetjent til stede.
  